Diari Oficial de la Generalitat Valenciana


Sumari del DOGV 6948, del 22-01-2013 (2013/403)

RESOLUCIÓ de 2 de gener de 2013, del president del Consell Valencià de Cultura, per la qual es convoquen el concurs literari i el concurs d'il·lustració sobre la utilització de les energies alternatives.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6948

Data del DOGV
:   22-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/403


Data del document
:   02-01-2013

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 2 de gener de 2013, del president del Consell Valencià de Cultura, per la qual es convoquen el concurs literari i el concurs d'il·lustració sobre la utilització de les energies alternatives. [2013/403]  
El Consell Valencià de Cultura s'ha ocupat sovint de les fonts d'energia en els seus aspectes tècnics i mediambientals. El 2001 va redactar un «Dictamen sobre la qüestió energètica i les energies renovables», editat el 2004 com a publicació impresa. Cal citar també l'organització de les Jornades sobre el Futur Immediat de l'Energia, de 2006, i, per la seua relació amb el tema, de les Jornades sobre el Canvi Climàtic de febrer de 2007, les ponències de les quals es van publicar l'any següent. Finalment, el 2010 la institució va emetre dos informes en els quals es recomanava l'adopció de mesures per a fomentar l'eficiència energètica, per mitjà de la reducció de la contaminació sonora i per mitjà de la reducció de la contaminació acústica.  
El Consell Valencià de Cultura ha emés també diversos informes sobre la utilització de l'energia nuclear i sobre la seguretat de les centrals, i en l'actualitat la seua Comissió de Ciències està estudiant els possibles efectes mediambientals de les prospeccions petrolíferes submarines que, segons pareix, es projecta dur a terme davant de les costes valencianes.   
Com sabem, les fonts d'energia es poden dividir en dos grans grups: el de les tradicionals i no renovables, d'una banda, i el de les alternatives o renovables, per una altra. De les primeres, les més utilitzades són els combustibles fòssils, com el petroli, el gas natural i el carbó. Este tipus d'energia, altament contaminant, és la principal causa antropogènica del calfament global.  
  
Les energies alternatives, al seu torn, es dividixen en dos grups: l'energia nuclear i les fonts d'energia renovables. L'energia nuclear no és estrictament renovable, perquè depén del consum d'uns minerals radioactius, com l'urani, les reserves dels quals són limitades. Té l'avantatge de ser una energia relativament neta, i els desavantatges del perill d'accidents catastròfics i de la generació de residus radioactius la custòdia dels quals exigix unes condicions de seguretat extremadament costoses i incertes.   
Les principals energies renovables -o verdes, segons alguns, per remarcar el seu caràcter no contaminant- són l'eòlica, és a dir, la generada pel vent; la solar, generada per la calor del sol; la geotèrmica, generada per la calor del subsòl; la hidroelèctrica, generada pels rius; la mareomotriu, generada per les marees; la undimotriu, generada per les onades, i la biomassa, generada per la combustió de massa vegetal i de rebutjos animals. Del treball dels investigadors depén millorar el seu aprofitament o trobar noves fonts.  
Vista l'enorme importància del tema, el Consell Valencià de Cultura convoca dos concursos, un de creació literària i un altre de dibuix, sobre l'ús de les energies alternatives i el seu paper en la lluita contra el canvi climàtic.  
La iniciativa pretén conscienciar els jóvens i fomentar la seua capacitat creativa, a fi de convertir-los no solament en receptors, sinó també en portaveus d'un objectiu comú, el qual només s'aconseguirà amb la col·laboració de tots: cridar l'atenció sobre la necessitat de continuar investigant les fonts d'energia alternatives i d'augmentar les seues possibilitats i aplicacions.   
Com ha fet en edicions anteriors, el Consell Valencià de Cultura promourà l'exposició pública en el Centre Museístic del Carme de les obres presentades.  
De conformitat, i fent ús de les competències assignades en la Llei 12/1985, de 30 d'octubre, de la Generalitat Valenciana, del Consell Valencià de Cultura, i del Decret 202/1998, de 15 de desembre, pel qual s'aprova el Reglament d'Organització i Funcionament del Consell Valencià de Cultura, i d'acord amb la Llei 38/2003, de 17 de novembre, General de Subvencions, i el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, resolc:  
  
Primer  
Convocar el concurs literari i el concurs d'il·lustració sobre la utilització de les energies alternatives i aprovar les bases per les quals es regulen estes convocatòries, que s'inclouen com a annex I d'esta resolució.  
  
Segon  
Els premis concedits en virtut d'esta convocatòria seran sufragats a càrrec de l'aplicació pressupostària 20.57.73.538.87.8, línies de subvenció T1102000 i T1103000 del pressupost del Consell Valencià de Cultura per a l'any 2013.  
Contra la present resolució, que posa fi a la via administrativa, els interessats podran interposar, potestativament, un recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 2 de gener de 2013.- El president: Santiago Grisolia.  
  
  
ANNEX I  
  
Bases per a la concessió del concurs literari i del concurs d'il·lustració sobre la utilització de les energies alternatives.  
  
Bases generals  
1. Poden participar en el concurs tots els alumnes dels centres públics d'ensenyament, concertats o privats, de la Comunitat Valenciana, que estiguen cursant estudis d'ESO, FP i Batxillerat.  
2. Els centres docents reuniran tots els treballs presentats pels seus alumnes i els enviaran, abans del 31 de març de 2013, a l'adreça següent:  
Consell Valencià de Cultura  
Per al Concurs sobre la Utilització de les Energies Alternatives  
Palau de Forcalló  
Carrer Museu, núm. 3  
46710 València  
No s'admetran els treballs enviats per correu electrònic.  
3. Un jurat nomenat pel Consell Valencià de Cultura seleccionarà un treball per cada curs d'ESO i de Batxillerat-FP, tant en la modalitat literària com en la de dibuix.  
4. Els treballs premiats, i també els altres que el jurat podrà triar, passaran a ser propietat del Consell Valencià de Cultura, i la institució podrà publicar-los i exposar-los, amb menció expressa del nom dels seus autors i dels centres corresponents.  
5. A l'autor de cada treball seleccionat se li concedirà un premi, consistent en material escolar per valor de cinc-cents euros (500,00 €), una medalla commemorativa i un diploma del Consell Valencià de Cultura.  
  
6. Als quatre centres docents que aconseguiran el nombre més gran de seleccionats, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls obsequiarà amb material docent per valor de mil euros (1000,00 €), una medalla commemorativa i un diploma del Consell Valencià de Cultura.  
  
7. Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 31 de març de 2013.  
8. El veredicte del concurs es farà públic en el transcurs d'un acte a la seu del Consell Valencià de Cultura, en el qual es procedirà al lliurament dels premis. L'acte es farà a l'entorn del 15 de maig de 2013. El Consell Valencià de Cultura es reserva la possibilitat de modificar-ne la data.  
9. Els treballs no premiats podran ser retirats en un termini de tres mesos.  
10. La participació en el concurs implica el coneixement i l'acceptació íntegra de les bases.   
  
Bases del concurs literari  
1. Els textos presentats han de ser inèdits, escrits en qualsevol dels dos idiomes oficials de la Comunitat Valenciana, i han de tractar de la utilització de les energies alternatives des de l'òptica de l'autor.  
  
2. Cada alumne pot presentar un sol text, en el gènere literari que preferisca: narrativa, poesia, assaig, etcètera, amb la condició que no excedisca de set (7) folis.  
3. En cada text han de constar, en lloc ben visible, el nom de l'autor o autora, el curs i el nivell als quals pertany, i el centre docent.  
  
Bases del concurs d'il·lustració  
1. Les obres presentades han de ser originals i inèdites, i tractar de la utilització de les energies alternatives des de l'òptica de l'autor.  
  
2. Cada alumne pot presentar una sola obra, en format A-4 i suport Guarro-Geler o semblant. Les obres poden presentar-se en color o en blanc i negre, i en qualsevol tècnica. És aconsellable, no obstant això, evitar tècniques poc estables, com el pastel i les ceres. Si s'empra el collage, s'hi ha d'evitar els materials que puguen desprendre's del suport i l'ús d'imatges que no siguen originals.  
3. Cada obra ha de portar lema. En la part posterior de l'obra han de constar en lletres majúscules el nom de l'autor o autora, el curs i el nivell al qual pertany, i el centre docent.  
4. Tenint en compte la possibilitat que les obres d'interés siguen publicades, convé no utilizar tintes plata, or i altres que no estiguen dins de la gamma normalitzada.  
5. El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o fullet constaran les dades de l'alumne i del centre escolar de procedència.